詰朝雨寒密雪雜下輒成一篇呈諸匠者幸賜光和
作者：强至
朝代：宋

paragraphs: 飄灑初驚曉，霏微或舞檐。
勢應緣雨作，威未抵霜嚴。
水面瓊銷液，山頭玉露尖。
偏能仁富室，只解虐窮閻。
樵凍肩增豎，魚寒手懶箝。
助清歸賦筆，送冷入歌簾。
退縮悲毚兔，埋藏憤老蟾。
旋醒疑酒薄，密擁喜爐添。
尚愧侔連璐，纔宜比散鹽。
飛輕憂絮妒，落早欠梅兼。
真宰恩先漏，豐年兆逆占。
綾加侍臣被，彤下使君幨。
預促群萌達，前驚百癘潛。
尤甚窮臘降，多後世情嫌。